ΠΟΛΙΤΙΚΗ

Τους εκπροσώπους της ΛΟΑΤ κοινότητας αναμένεται να συναντησει σήμερα το απόγευμα ο πρόεδρος της ΝΔ Κυριάκος Μητσοτάκης, με αφορμή το νομοσχέδιο του υπουργείου Εσωτερικών για τις έμφυλες ταυτότητες που αναμένεται να ψηφιστεί το αμέσως επόμενο διάστημα.

Σύμφωνα με τις πληροφορίες του Reader.gr, η ΝΔ δεν διάκειται αρνητικά απέναντι στο νομοσχέδιο, το οποίο προβλέπει την απλοποίηση της διαδικασίας για την αναγνώριση του φύλου, πλην όμως ήδη επιτελείο της ΝΔ, το οποίο συναντήθηκε την προηγούμενη εβδομάδα με εκπροσώπους της εν λόγω κοινότητας έχει καταγράψει ορισμένους από τους υφιστάμενους προβληματισμούς επί του νομοθετήματος. Πάντως, σύμφωνα με την κεντρική εκτίμηση του κόμματος, υπάρχει επαρκής νομολογία από τα ελληνικά δικαστήρια, σχετική απόφαση του Ευρωπαϊκού Δικαστηρίου Ανθρωπίνων Δικαιωμάτων, αλλά και σχετική εισήγηση του Συνηγόρου του Πολίτη.

Στην εν λόγω συνάντηση, παρόντες, πέραν του προέδρου της ΝΔ, αναμένεται να είναι ο τομεάρχης Δικαιοσύνης Νίκος Παναγιωτόπουλος, ο γραμματέας Ειδικών Πληθυσμιακών Ομάδων του κόμματος Γιώργος Σταμάτης, οι αναπληρωτές γραμματείς στρατηγικού σχεδιασμού Νίκος Σωτηρόπουλος και Μαίη Ζαννή και η αναπληρώτρια διευθύντρια του γραφείου Τύπου του κόμματος Κύρα Κάπη.

Να σημειωθεί, πάντως, ότι ενόψει της ψήφισης του νομοσχεδίου και με δεδομένη τη στάση της ηγεσίας του κόμματος, στην πιο συντηρητική πτέρυγα του κόμματος έχουν χτυπήσει καμπανάκια, με αποτέλεσμα πολλοί βουλευτές να έχουν καταστεί κοινωνοί παραπόνων. Βέβαια, όπως αντιτείνει αρμόδια πηγή στοReader.gr, είναι πολύ πιθανό μεγάλη μερίδα των διαμαρτυρόμενων να μην έχει καταβάβει απολύτως τις πτυχές του ζητήματος, το οποίο είναι κατά βάση πρόβλημα κενού της νομοθεσίας.